जैसे बाजार में डॉलर, रुपया, येन आदि मुद्राओं का मूल्यन-अवमूल्यन होता रहता है, वैसे ही आम भारतीय नागरिक की मुद्रा का मूल्यन-अवमूल्यनहोता रहता है। डी॰ए॰, बोनस, इंक्रीमेंट या प्रोमोशन आदि मिल जाता है, तो मुद्रा में तेजी आ जाती है और चेहरे की मुद्रा खिल जाती है तथा जीवन में वसंत आया जान मन पुष्पित रहता है। ऐसा आदमी दूर से ही प्रसन्नचित्त मुद्रा में दिखाई दे जाता है। दिखाई क्या दे जाता है, समझें कि आपके चारों ओर चक्कर लगा-लगाकर स्वयं को दिखाता रहता है। पर महँगाई, मंदी, टैक्स आदि की मार पड़ती है, तो मुद्रा का अवमूल्यन हो जाता है, जीवन में पतझड़ छा जाता है तथा मुद्रा शोकाकुल हो जाती है।